Dodetal styg ná N2-ongeluk‘n Bus en ‘n tenkwa het Maandag (21 Maart) op die N2 in die rigting van Mthatha gebots. (Foto: Buffalo City-munisipaliteit/Facebook) Die dodetal weens ŉ gru-ongeluk op die N2 in die Oos-Kaap Maandagoggend het nou tot vier gestyg. Maroela Media het vroeër berig dat 19 mense beseer is toe ŉ bus teen ŉ tenkwa wat diesel vervoer het, gebots en omgeslaan het. Die tenkwa het gevolglik ook aan die brand geslaan. Die voorval het net ná die Brakfonteinbrug in die rigting van Mthatha plaasgevind. Die DA het intussen sy meegevoel met die families van die slagoffers betuig en gesê dat die party aan die LUR vir vervoer, Weziwe Tikana-Gxothiwe, sal skryf om ’n volledige ondersoek na die oorsaak van die voorval te vra. “Die presiese oorsaak van die ongeluk is nog nie vasgestel nie, maar dit is kommerwekkend dat die ongelukstoneel op ’n stuk pad met dubbele sperstrepe is. “Daar is ’n algemene wetteloosheid op Oos-Kaapse paaie, met bestuurders wat nie aan die padreëls gehoor gee nie,” het Marshall von Buchenroder, die DA se woordvoerder oor vervoer, gesê. ‘n Bus en ‘n tenkwa het Maandag (21 Maart) op die N2 in die rigting van Mthatha gebots. (Foto: Buffalo City-munisipaliteit/Facebook) Buchenroder meen padreëls word ook nie na behore deur wetstoepassers afgedwing nie. Hy sê sigbare verkeerswetstoepassing is veral gedurende spitsverkeerperiodes soos langnaweke en openbare vakansiedae nodig om die aantal padsterftes te verminder. “Ons het 24 uur per dag, sewe dae per week, 365 dae per jaar wetstoepassing op provinsiale paaie nodig. Hierdie beamptes moet sigbaar wees, die wet afdwing en weer orde op ons paaie skep. “Daarsonder sal ons voortgaan om van meer onnodige sterftes te getuig.” In reaksie op die Buffalo City-munisipaliteit se inskrywing oor die ongeluk op hul Facebook-blad, het talle gebruikers oor motoriste se gedrag op dié pad gekla. Een gebruiker het gesê hy ry gereeld op dié pad en dat motoriste dikwels ander voertuie op dubbele sperstrepe verbysteek. “Daar is óf geen respek vir ander mense se lewens nie, óf motoriste verstaan nie die padreëls nie. Dis kommerwekkend,” het Len Moerdyk geskryf. Nog ŉ gebruiker het gesê sy is vreesbevange om op dié pad te ry, juis weens die roekeloosheid waarmee sommige motoriste bestuur. “Nie die padtekens, spoedgrens of ander padgebruikers word in ag geneem nie. Ek was self al ŉ paar keer amper in ongelukke op dié pad betrokke en het gruwelike stories gehoor van noue ontkomings wat vriende op hierdie pad beleef het,” sê Bronwyn Claridge. Seko Skade skryf dit is nie die pad se skuld nie, maar ongeduldige Oos-Kaapse motoriste se slegte bestuursgewoontes. Maroela Media het ŉ navraag aan die departement van vervoer gestuur en wag tans op terugvoer.